બોલીવુડ અભિનેત્રી સોનાક્ષી સિંહા અત્યારે પોતાની આગામી ફિલ્મ વેલકમ ટૂ ન્યુયોર્કની રીલીઝની રાહ જોઈ રહી છે. આ ફિલ્મમાં તેની સાથે પંજાબી અભિનેતા અને ગાયક કલાકાર દલજીત દોસાંઝ નજરે પડશે. પરંતુ આ ફિલ્મમાં સલમાન ખાન કૈમિયો રોલ કરતો નજરે પડશે. માનવામાં આવી રહ્યુ છે કે, ફિલ્માં સલમાન ખાન અને સોનાક્ષી સિંહા વચ્ચે એક ડાંસ નંબર શુટ કરવામાં આવ્યુ છે. આ અંગેની જાણકારી ખૂદ ફિલ્મની અભિનેત્રી સોનાક્ષી સિંહાએ પોતાના પ્રશંસકોને સોશિયલ મીડિયા દ્વારા આપી. તેણે પોતાનો એક ફોટો શેર કર્યો, જેમાં સલમાનનું મોંઢુ તો સ્પષ્ટ નથી દેખાતુ પરંતુ સોનાક્ષી સ્પષ્ટપણ જોવા મળી રહી છે. મહત્વનું છે કે, બોલીવુડના જાણીતા અભિનેતા અને રાજકારણી શત્રુઘ્નસિંહાની પુત્રી સોનાક્ષી સિંહાએ સલમાન સાથેની ફિલ્મ દબંગથી જ બોલીવુડમાં ડેબ્યુ કર્યુ હતું. ફિલ્મમાં તેના પાત્રને દર્શકોએ ખૂબ પસંદ પણ કર્યુ હતું અને ત્યારબાદ તે આ ફિલ્મની બીજી કડી દબંગ-૨માં પણ નજરે પડી હતી. જોકે ત્યારબાદ સલમાન અને સોનાક્ષી કોઈ ફિલ્મમાં સાથે નજરે પડયા નથી. ત્યારે હવે સોનાક્ષીની આગામી ફિલ્મમાં સલમાન સાથેના તેના આઈટમ નંબરને લઈ દર્શકો પણ ખૂબ ઉત્સુક છે.